Pr Kristina Kallas
Haridus- ja teadusminister

			
			
		16.05.2024 nr KV-3.1-3/24/10258-1	

Koolilõpetajate füüsilise vormi tähtsus riigikaitse seisukohast	

Lugupeetud proua minister	

Pöördun Teie poole murega koolilõpetajate (meie jaoks kutsealuste) madalate kehalise võimekuse näitajate pärast.
Ukraina sõja õpituvastused kinnitavad, et hea füüsiline vorm on eluliselt oluline. Tegevuste, nagu kaevikute puhastamine lahingvarustusega, täisvarustuses ümberpaiknemine ja rasketes maastikutingimustes (lumes, mudas, liivas jne) manöövrite korraldamiseks on vaja väga head füüsilist vormi. 
Kaitsevägi testib ajateenijate kehalist võimekust nende teenistuse vältel kolmel korral, viies läbi kaitseväe kehaliste võimete kontrolltesti (KVKT). Esimene test toimub teenistuse esimesel nädalal, teine 12. nädala möödudes ja kolmas teenistuse viimasel kuul. Eelmise aasta tulemuste kohaselt on teenistust alustavate kutsealuste KVKT miinimumnõuete täitmine olnud jõukohane vaid 28% sõduritest (vt. joonis 1). Seega ei suutnud 72% ajateenistusse astujatest kehalise võimekuse miinimumnõudeid täita. 

Ajateenistuse eesmärk on välja õpetada Eesti kaitseks vajalikke reservüksusi, kes jääksid rasketes lahingu tingimustes töövõimelisteks. Selleks, et üksused oleksid füüsiliselt lahinguvõimelised, on kaitseväe eesmärk, et 90% ajateenijatest  täidaksid kehalise võimekuse miinimumnõuded. Viimase nelja aasta statistikast näeme, et see on olnud suhteliselt stabiilselt 60% juures (vt. joonis 1).  Eesmärgini jõudmiseks on vajalik, et juba teenistuse alguses oleks suuremal osal kutsealustest kehalise ettevalmistuse miinimumnõuded täidetud, mis võimaldaks kaitseväes läbiviidava sihipärase kehalise ettevalmistusega tõsta KVKT läbimine 90%-ni.

Füüsiliselt heas vormis ja vastupidavad kutsealused on paremini valmis ajateenistuse kehaliste ja vaimsete nõudmistega toimetulemiseks, aidates kaasa üksuse üldisele valmisolekule, ühtekuuluvusele ja lahingutõhususele. Kutsealuse kehaline võimekus ei ole tähtis ainult tema jaoks, vaid ka Eesti riigile – see on kaitsevõime alustala.
Siinkohal kutsun üles ühisele Kaitseväe ja Haridus- ja Teadusministeeriumi arutelule ning esitan soovitused riikliku liikumisõpetuse ainekava täiendamiseks ja üldhariduskoolide liikumisõpetuse ainekavade koostamiseks:
1.	Tõsta üldkehalise ettevalmituse (ÜKE) treeningute mahtu jõu ja vastupidavuse järjepidevaks ja süsteemseks arendamiseks.
2.	Gümnaasiumi astme ühe õpitulemusena läbida KVKT positiivsele tulemusele. See, kellel on probleeme, saab oma füüsilise vormi tõstmiseks kasutada Kaitseväe spordiäpi SPORDIVÄGI  ettevalmistavaid treeningprogramme.
3.	Gümnaasiumi astme ühe õpitulemusena läbida  kiirrännakuna 10 km 10 kg seljakotiga. See on vajalik tegevus ajateenistuseks ettevalmistamisel. Näiteks sõduri baaskursuse lõpus, mis on 8 nädalat peale teenistuse algust, tuleb ajateenijatel läbida  kiirrännaku test – 10 km täisvarustuses ja peale seda 15 km lahingvarustuses.
Kaitseväe kontaktisikuks on  Kaitseväe spordijuht Mikk Sarik (e-mail mikk.sarik@mil.ee, tel. +372 5887 6447).

Edukale koostööle lootma jäädes,

[ allkirjastatud digitaalselt ]
Martin Herem
Kindral
Kaitseväe juhataja